Útvarpsstöðin Retró 89,5 vakti mikla athygli milli jóla og nýárs þegar 500 bestu lögin frá ' 70 , ' 80 og ' 90 voru talin niður . Landinn sat límdur við útvarpið enda yfirferðin yfir þessi lög spennandi og rifjaði eflaust upp minningar hjá mörgum . Aðrir sem yngri eru kynntust eflaust fullt af lögum . Topplagið kom kannski mörgum á óvart , þó að val á svona lista sé alltaf umdeilt , en það var Queen sem skipaði toppsætið með hið ódauðlega tónverk Bohemian Rhapsody . „ Við fengum frábær viðbrögð við þessu uppátæki okkar og munum klárlega ráðast í þetta aftur og jafnvel gera aðra lista í svipuðum dúr , “ segir Sigurður Þorri Gunnarsson , dagskrár - og tónlistarstjóri Retró og K100 . „ Við þökkum hlustendum fyrir frábær viðbrögð . “ Listann má nú nálgast í heild sinni á Spotify undir nafninu „ Retro Topp 500 “ . Á eftir Queen komu Eagles með Hotel California , síðan Whitney Houston með I wanna dance with somebody , þar á eftir kom George Michael með Careless Whisper og í fimmta stæti var Phil Collins með In the air tonight . „ Við vonum svo að þetta uppátæki okkar hafi vakið enn meiri athygli á útvarpsstöðinni Retró sem sækir stöðugt í sig veðrið . En stöðin helgar sig tónlist frá þessum áratugum og er lítið um mas og auglýsingar á stöðinni . Bara góð músík allan sólarhringinn , “ bætir Sigurður við .